РЕГЛАМЕНТ (ЕО) № 1455/2007 НА КОМИСИЯТА
от 10 декември 2007 година
за откриване на определени квоти на Общността за внос на ориз с произход от Египет
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1785/2003 на Съвета от 29 септември 2003 г. относно общата организация на пазара на ориз (1), и по-специално член 13, параграф 1 от него,
като има предвид, че:
(1)
Протокол 1 от Евро-средиземноморското споразумение между Европейските общности и техните държави-членки, от една страна, и Арабска република Египет, от друга (2) (наричано по-долу „Споразумението“), одобрено с Решение 2004/635/ЕО на Съвета (3), бе изменен с приложения към Решение 2007/774/ЕО на Съвета (4) протокол към Евро-средиземноморското споразумение между Европейските общности и техните държави-членки, от една страна, и Арабска република Египет, от друга, за да се вземе предвид присъединяването на Република България и Румъния към Европейския съюз (5). Измененият протокол 1 предвижда три нови годишни тарифни квоти за вноса в Общността на ориз с произход от Египет, а именно квота от 57 600 t лющен ориз с код по КН 1006 20 за 11 EUR/t, 19 600 t полубланширан или напълно бланширан ориз с код по КН 1006 30 за 33 EUR/t и 5 000 t натрошен ориз с код по КН 1006 40 00 за 13 EUR/t.
(2)
Тези квоти следва да се управляват в съответствие с Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (6), като се взема предвид редовната търговия с ориз между Египет и Общността и за да се предостави възможност за пряк достъп до и лесно управление на квотите.
(3)
Разпоредбите, които се прилагат за транспортния документ и доказателството за преференциален произход при пускането в свободно обращение на продукта, са установени в протокол 4 към Споразумението (7). Следва да се установят подробни правила за прилагане на тези разпоредби по отношение на въпросните квоти.
(4)
Съгласно член 9 от протокола към Евро-средиземноморското споразумение между Европейските общности и техните държави-членки, от една страна, и Арабска република Египет, от друга, за да се вземе предвид присъединяването на Република България и Румъния към Европейския съюз, протоколът следва да се прилага временно от 1 януари 2007 г. и да влезе в сила на първия ден от първия месец след датата на депозиране на последния инструмент за одобрение. Следователно е необходимо да се даде възможност за внос на количествата в рамките на въпросните квоти от 2007 г.
(5)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
1. Следните годишни тарифни квоти за внос се откриват на 1 януари всяка година за ориз с произход от Египет:
а)
57 600 t лющен ориз с код по КН 1006 20, за 11 EUR/t, с пореден номер 09.1780;
б)
19 600 t полубланширан или напълно бланширан ориз с код по КН 1006 30, за 33 EUR/t, с пореден номер 09.1781;
в)
5 000 тона натрошен ориз с код по КН 1006 40 00, за 13 EUR/t, с пореден номер 09.1782.
2. Тарифната квота се управлява от Комисията съгласно членове от 308а до 308в от Регламент (ЕИО) № 2454/93.
3. Чрез дерогация от параграф 1 през 2007 г. посочените в същия параграф квоти се откриват на датата на влизане в сила на настоящия регламент.
Член 2
Пускането в свободно обращение в рамките на квотите, посочени в член 1, параграф 1 от настоящия регламент, зависи от представянето на транспортен документ и доказателство за преференциален произход, издадени в Египет и отнасящи се за съответните пратки, в съответствие с протокол 4 към Евро-средиземноморското споразумение между Европейските общности и техните държави-членки, от една страна, и Арабска република Египет, от друга.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 декември 2007 година.